RO Jurnalul Oficial al Uniunii Europene L 38/1

REGULAMENTUL DELEGAT (UE) NR. 114/2013 AL COMISIEI

din 6 noiembrie 2012

de completare a Regulamentului (UE) nr. 510/2011 al Parlamentului European și al Consiliului în ceea ce privește normele referitoare la cererea de derogare de la obiectivele privind emisiile specifice de CO2 ale vehiculelor utilitare ușoare noi

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare (1), în special articolul 11 alineatul (7),

întrucât:

(1) În conformitate cu articolul 11 din Regulamentul (UE) nr. 510/2011, producătorii cu volum mic de producție (denumiți în continuare „solicitanți”) pot solicita să li se aplice alte obiective de reducere a emisiilor, care trebuie să corespundă potențialului lor de reducere, inclusiv potențialului lor economic și tehnologic de reducere a emisiilor specifice de CO2, și să țină seama de caracteristicile pieței pentru tipurile respective de vehicule utilitare ușoare noi.

(2) Pentru a determina potențialul de reducere al solicitantului, trebuie evaluat potențialul economic și tehnologic al acestuia. În acest scop, solicitantul trebuie să transmită informații detaliate privind activitățile sale economice, precum și informații privind tehnologiile de reducere a emisiilor de CO2 utilizate la vehiculele utilitare ușoare. Informațiile cerute cuprind date ușor accesibile solicitantului și nu trebuie să implice o sarcină administrativă suplimentară.

(3) Pentru ca solicitanții să dispună de o bază de referință clară pentru stabilirea obiectivelor privind emisiile specifice, este oportun ca aceștia să utilizeze cele mai recente date disponibile privind emisiile specifice medii de CO2 din 2010. Dacă aceste date nu există, obiectivul trebuie comparat cu datele privind emisiile specifice medii de CO2 din următorul an calendaristic cel mai apropiat de 2010.

(4) Pentru a facilita aplicarea, trebuie furnizată o listă a producătorilor și a emisiilor lor specifice medii de CO2 în Uniune în 2010. Lista a fost elaborată în urma unei consultări formale cu statele membre și cu principalele părți interesate, care a avut loc la 9 iulie 2012 în cadrul grupului de experți pentru elaborarea și punerea în aplicare a politicii privind emisiile de CO2 provenite de la vehiculele rutiere.

(5) Pentru a ține seama de volumul limitat de produse oferit de unii solicitanți și, în consecință, de amploarea limitată a distribuției în cadrul flotei a eforturilor de reducere a emisiilor specifice medii de CO2, trebuie să li se permită solicitanților să aleagă între un singur obiectiv anual privind emisiile specifice pentru întreaga perioadă de derogare și mai multe obiective anuale care să conducă, la sfârșitul perioadei de derogare, la o reducere față de baza de referință corespunzătoare anului 2010.

(6) În conformitate cu excepția de la dreptul de acces public la documente prevăzută la articolul 4 alineatul (2) din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (2), anumite informații conținute în cererea de derogare, și anume, în special, informații privind planificarea producției solicitantului, costurile prevăzute și impactul asupra profitabilității întreprinderii, trebuie exceptate de la accesul public în cazul în care divulgarea lor ar submina protecția intereselor comerciale. Deciziile de acordare a derogărilor vor fi publicate de Comisie pe internet,

ADOPTĂ PREZENTUL REGULAMENT:

Articolul 1

Obiect

Prezentul regulament precizează informațiile care trebuie furnizate de solicitanți pentru a demonstra îndeplinirea condițiilor necesare obținerii unei derogări în temeiul articolului 11 alineatul (1) din Regulamentul (UE) nr. 510/2011.

Articolul 2

Definiții

În sensul prezentului regulament, se aplică următoarele definiții, pe lângă definițiile prevăzute la articolele 2 și 3 din Regulamentul (UE) nr. 510/2011:

1. „solicitant” înseamnă un producător în sensul articolului 11 alineatul (1) din Regulamentul (UE) nr. 510/2011;

2. „caracteristicile vehiculului” înseamnă datele caracteristice ale vehiculului, printre care se includ: masa, emisiile specifice de CO2, numărul de locuri, performanța motorului, raportul putere-masă și viteza maximă;

3. „caracteristicile pieței” înseamnă informații privind caracteristicile, denumirea și gama de prețuri a vehiculelor utilitare ușoare care concurează direct cu vehiculele pentru care se solicită o derogare;

4. „instalație de producție proprie” înseamnă o uzină de producție sau asamblare utilizată numai de solicitant și numai pentru sine, în scopul producerii sau al asamblării de vehicule utilitare ușoare noi, inclusiv, dacă este cazul, de vehicule utilitare ușoare destinate exportului;

5. „centru de proiectare propriu” înseamnă o instalație în care este proiectat și dezvoltat întregul vehicul, care se află sub controlul solicitantului și este destinată utilizării exclusive de către acesta.

Articolul 3

Cererea de derogare în temeiul articolului 11 alineatul (1) din Regulamentul (UE) nr. 510/2011

Cererea de derogare în temeiul articolului 11 alineatul (1) din Regulamentul (UE) nr. 510/2011 depusă de solicitant trebuie să respecte modelul indicat în anexa I la prezentul regulament și să cuprindă informațiile prevăzute la articolele 4 și 5 din prezentul regulament.

Articolul 4

Informații privind criteriile de eligibilitate

Solicitantul trebuie să furnizeze următoarele informații privind criteriile de eligibilitate:

(a) informații privind structura acționariatului producătorului sau al grupului de producători asociați, împreună cu declarația prevăzută în anexa II;

(b) numărul de vehicule utilitare ușoare noi, pentru care este responsabil solicitantul, înmatriculate oficial în Uniune în cei trei ani calendaristici precedenți datei cererii sau, dacă aceste date nu sunt disponibile, una dintre următoarele informații: (i) o estimare, bazată pe date verificabile, a numărului de vehicule utilitare ușoare noi, pentru care este responsabil solicitantul, înmatriculate în perioada menționată în teza introductivă; (ii) dacă în perioada menționată în teza introductivă nu a fost înmatriculat niciun vehicul utilitar ușor, numărul de vehicule utilitare ușoare noi înmatriculate în ultimul an calendaristic pentru care sunt disponibile astfel de date.

Articolul 5

Obiectivul privind emisiile specifice și potențialul de reducere conform articolului 11 alineatul (2) din Regulamentul (UE) nr. 510/2011

(1) Solicitantul trebuie să indice emisiile specifice medii de CO2 ale vehiculelor sale utilitare ușoare noi înmatriculate în 2010, cu excepția cazului în care emisiile specifice medii de CO2 pentru anul respectiv sunt incluse în lista din anexa III. Dacă această informație nu este disponibilă, solicitantul trebuie să indice emisiile specifice medii de CO2 ale vehiculelor sale utilitare ușoare noi înmatriculate în următorul an calendaristic cel mai apropiat de 2010.

(2) Solicitantul trebuie să furnizeze următoarele informații privind activitățile sale:

(a) pentru anul calendaristic precedent datei cererii, numărul de angajați și suprafața instalației de producție în metri pătrați;

(b) modelul operațional al instalației de producție, cu precizarea activităților de proiectare și de producție efectuate de solicitant și a celor externalizate;

(c) în cazul unei întreprinderi asociate, dacă producătorii utilizează tehnologia în comun și ce activități sunt externalizate;

(d) pentru cei cinci ani calendaristici precedenți datei cererii, volumul vânzărilor, cifra de afaceri anuală, profitul net și cheltuielile cu cercetarea și dezvoltarea în domeniul tehnologiilor de reducere a emisiilor de CO2 și, în cazul unei întreprinderi asociate, transferurile nete către societatea-mamă;

(e) caracteristicile pieței sale;

(f) lista de prețuri pentru toate versiunile vehiculelor utilitare ușoare care urmează să beneficieze de derogare în anul calendaristic precedent datei cererii și lista de prețuri prevăzută pentru vehiculele utilitare ușoare planificate a fi lansate și care urmează să beneficieze de derogare.

Informațiile menționate la litera (d) de la primul paragraf trebuie să fie însoțite de conturile oficiale certificate sau să fie certificate de un auditor independent.

(3) Solicitantul trebuie să furnizeze următoarele informații privind potențialul său tehnologic de reducere a emisiilor specifice de CO2:

(a) o listă cu tehnologiile de reducere a emisiilor de CO2 utilizate la vehiculele sale utilitare ușoare introduse pe piață în 2010 sau, dacă aceste date nu sunt disponibile, în următorul an cel mai apropiat de 2010 sau, în cazul producătorilor care intenționează să intre pe piață, în anul în care începe aplicarea derogării;

(b) o listă cu tehnologiile de reducere a emisiilor de CO2 utilizate la vehiculele sale utilitare ușoare în cadrul programului de reducere a emisiilor specifice de CO2 și costurile suplimentare ale acestor tehnologii pentru fiecare versiune de vehicul inclus în cerere.

(4) Conform potențialului său de reducere, solicitantul propune unul dintre următoarele obiective:

(a) un obiectiv privind emisiile specifice care să asigure, la expirarea perioadei de derogare, reducerea emisiilor specifice medii de CO2 față de emisiile specifice medii de CO2 menționate la alineatul (1);

(b) pentru fiecare an al perioadei de derogare, un obiectiv anual privind emisiile specifice care este determinat astfel încât emisiile specifice medii de CO2 pe durata întregii perioade de derogare să fie reduse față de emisiile specifice medii de CO2 menționate la alineatul (1).

(5) Obiectivul privind emisiile specifice sau obiectivele anuale privind emisiile specifice propuse de solicitant trebuie să fie însoțite de un program de reducere a emisiilor specifice de CO2 pentru parcul de vehicule noi.

Programul de reducere a emisiilor specifice de CO2 trebuie să precizeze următoarele:

(a) calendarul pentru introducerea în parcul solicitantului a tehnologiilor de reducere a emisiilor de CO2;

(b) numărul estimat de vehicule utilitare ușoare noi care vor fi înmatriculate pe an în Uniune în cursul perioadei de derogare, emisiile specifice medii de CO2 prevăzute și masa medie prevăzută;

(c) în cazul obiectivelor anuale privind emisiile specifice, reducerea anuală a emisiilor specifice de CO2 ale versiunilor de vehicule la care se introduc tehnologii de reducere a emisiilor de CO2.

(6) Îndeplinirea de către solicitant a obiectivului privind emisiile specifice sau a obiectivelor anuale privind emisiile specifice va fi evaluată în conformitate cu articolul 9 din Regulamentul (UE) nr. 510/2011 în fiecare an din perioada de derogare.

Articolul 6

Evaluarea de către Comisie

(1) Dacă Comisia nu prezintă nicio obiecție în termen de nouă luni de la primirea oficială a unei cereri complete în temeiul articolului 11 alineatul (1) din Regulamentul (UE) nr. 510/2011, se consideră că sunt satisfăcute condițiile relevante pentru acordarea derogării.

Dacă constată că cererea este incompletă, Comisia poate solicita informații suplimentare. Dacă informațiile suplimentare nu sunt transmise în termenul specificat în solicitare, Comisia poate respinge cererea.

În cazul în care Comisia respinge cererea ca fiind incompletă sau deoarece constată că obiectivul privind emisiile specifice propus nu corespunde potențialului de reducere al solicitantului, acesta din urmă poate depune o cerere completă sau revizuită de derogare.

(2) Cererile se transmit în format tipărit și în format electronic. Versiunea tipărită se trimite Secretariatului General al Comisiei Europene (Secretariat General of the European Commission), 1049 Bruxelles, Belgia, cu mențiunea „Derogation under Regulation (EU) No 510/2011”. Versiunea electronică se trimite la adresa de e-mail indicată în anexa I.

(3) Dacă se constată că informațiile cuprinse în cerere sunt incorecte sau inexacte, decizia de acordare a derogării se revocă.

Articolul 7

Accesul public la informații

(1) Un solicitant care consideră că informațiile conținute în cerere nu trebuie divulgate în conformitate cu articolul 11 alineatul (8) din Regulamentul (UE) nr. 510/2011 trebuie să indice acest lucru în cererea sa și să explice de ce divulgarea acestora ar submina protecția intereselor sale comerciale, inclusiv a proprietății intelectuale.

(2) Se consideră că excepția de la dreptul de acces public la documente prevăzut la articolul 4 alineatul (2) din Regulamentul (CE) nr. 1049/2001 se aplică următoarelor tipuri de informații:

(a) date ale programului de reducere a emisiilor specifice de CO2 menționat la articolul 5, în special date privind dezvoltarea portofoliului de produse al solicitantului;

(b) impactul prevăzut al tehnologiilor de reducere a emisiilor de CO2 asupra costurilor de producție, a prețurilor de achiziționare a vehiculelor și a profitabilității întreprinderii.

Articolul 8

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 6 noiembrie 2012. Pentru Comisie Președintele José Manuel BARROSO

(1) JO L 145, 31.5.2011, p. 1.

(2) JO L 145, 31.5.2001, p. 43.

ANEXA I Modelul standard al cererii de derogare care trebuie depusă de producătorii de vehicule utilitare ușoare care îndeplinesc criteriile prevăzute la articolul 11 alineatul (1) din Regulamentul (UE) nr. 510/2011 Versiunea electronică a cererii se trimite la următoarea adresă de e-mail: EC-CO2-LDV-IMPLEMENTATION@ec.europa.eu 1. Numele, adresa și persoana de contact a producătorului sau a grupului de producători asociați Numele producătorului Adresa poștală Numele persoanei de contact E-mailul persoanei de contact Nr. de telefon al persoanei de contact 2. Numele, adresa și persoana de contact a reprezentantului în UE al producătorului (numai dacă producătorul este stabilit în afara UE) Numele reprezentantului în UE al producătorului Adresa poștală Numele persoanei de contact E-mailul persoanei de contact Nr. de telefon al persoanei de contact 3. Criterii de eligibilitate 3.1. Solicitantul face parte dintr-un grup de producători asociați?  DA (se atașează declarația prevăzută în anexa II)  NU 3.2. Solicitantul face parte dintr-un grup de producători asociați, dar operează propriile instalații de producție și propriul centru de proiectare?  DA (se atașează declarația prevăzută în anexa II; a se vedea punctul 3.3)  NU (a se vedea punctele 3.4 și 3.5) 3.3. Numărul de vehicule utilitare ușoare noi înmatriculate în Uniune, dacă cererea se referă la un producător neasociat sau la un producător asociat care operează propriile instalații de producție și propriul centru de proiectare 3.3.1. Cifrele oficiale din cei trei ani calendaristici precedenți datei cererii Anul Numărul de înmatriculări noi în UE 3.3.2. Dacă cifrele oficiale de la punctul 3.3.1 nu sunt disponibile pentru perioada menționată la același punct, o estimare bazată pe date verificabile Anul Numărul de înmatriculări noi în UE 3.3.3. Dacă cifrele de la punctele 3.3.1 și 3.3.2 nu sunt disponibile pentru perioada respectivă, cifrele pentru ultimul an calendaristic pentru care sunt disponibile astfel de date Anul Numărul de înmatriculări noi în UE 3.4. Dacă cererea se referă la un grup de producători asociați, vă rugăm să furnizați următoarele informații Numele producătorilor Adresa poștală Numele persoanei de contact E-mailul persoanei de contact Nr. de telefon al persoanei de contact 3.5. Numărul de vehicule utilitare ușoare noi ale unui grup de producători asociați înmatriculate în Uniune, dacă cererea se referă la un grup de producători asociați și solicitantul nu operează propriile instalații de producție și propriul centru de proiectare 3.5.1. Cifrele oficiale din cei trei ani calendaristici precedenți datei cererii Anul Numărul de înmatriculări noi în UE 3.5.2. Dacă cifrele oficiale de la punctul 3.5.1 nu sunt disponibile pentru perioada menționată la același punct, o estimare bazată pe date verificabile Anul Numărul de înmatriculări noi în UE 3.5.3. Dacă cifrele de la punctele 3.5.1 și 3.5.2 nu sunt disponibile pentru perioada respectivă, cifrele pentru ultimul an calendaristic pentru care sunt disponibile astfel de date Anul Numărul de înmatriculări noi în UE 4. Durata de derogare solicitată Numărul anilor calendaristici (maximum 5) 5. Propunere de obiectiv privind emisiile specifice, calculat ca media parcului pentru perioada de derogare, sau de obiective separate privind emisiile specifice, în cazul reducerilor anuale (în g CO2/km) Anul Obiectiv privind emisiile specifice medii (g CO2/km) 6. Informații privind întreprinderea 6.1. Emisiile specifice medii de CO2 în 2010, dacă nu sunt incluse în anexa III (sau dacă nu sunt disponibile pentru următorul an calendaristic cel mai apropiat de 2010) 6.2. Numărul de angajați din anul calendaristic precedent datei cererii 6.3. Suprafața instalației de producție, în metri pătrați, în anul calendaristic precedent datei cererii 6.4. Volumul vânzărilor în cei 5 ani precedenți datei cererii Anul Volumul vânzărilor 6.5. Cifra de afaceri anuală în cei 5 ani precedenți datei cererii Anul Cifra de afaceri 6.6. Caracteristicile pieței Informațiile privind produsele planificate a fi lansate, care nu sunt disponibile pe piață la momentul depunerii cererii, trebuie furnizate în secțiunea confidențială a cererii. (a) caracteristicile vehiculului; (b) denumirea și gama de prețuri a vehiculelor care constituie concurența directă în anul precedent datei cererii; (c) lista de prețuri a vehiculelor care urmează să beneficieze de derogare în anul calendaristic precedent datei cererii sau în anul cel mai apropiat de data cererii. 6.7. Scurtă descriere a modelului operațional al instalației de producție SECȚIUNEA CONFIDENȚIALĂ A CERERII 6.8. Profitul net în cei 5 ani precedenți datei cererii Anul Profitul net 6.9. Cheltuielile cu cercetarea și dezvoltarea în domeniul tehnologiilor de reducere a emisiilor de CO2 din cei 5 ani precedenți datei cererii Anul Cheltuieli C&D 6.10. În cazul întreprinderilor asociate, transferurile financiare nete către societatea-mamă în cei 5 ani precedenți datei cererii Anul Transferuri nete 7. Date privind vehiculele utilitare ușoare pentru care este responsabil solicitantul și care urmează să fie lansate pe piața Uniunii 7.1. Caracteristicile pieței 7.1.1. Caracteristicile vehiculului 7.1.2. Denumirea și gama de prețuri a vehiculelor care constituie concurența directă în anul precedent datei cererii 7.1.3. Lista prevăzută de prețuri a vehiculelor care urmează să beneficieze de derogare 8. Potențialul tehnologic de reducere a emisiilor specifice de CO2 al solicitantului 8.1. Lista tehnologiilor de reducere a emisiilor de CO2 introduse la parcul solicitantului în 2010 8.2. Dacă lista menționată la punctul 8.1 nu este disponibilă, lista corespunzătoare următorului an cel mai apropiat de 2010 8.3. În cazul solicitanților care intenționează să intre pe piața Uniunii, lista menționată la punctul 8.1 trebuie furnizată pentru primul an al derogării 9. Programul de reducere a emisiilor specifice de CO2 al solicitantului 9.1. Calendarul pentru introducerea în parcul solicitantului a tehnologiilor de reducere a emisiilor de CO2 9.2. Media prevăzută a parcului pentru perioada de derogare 9.2.1. Numărul de înmatriculări de vehicule utilitare ușoare noi pe an în Uniune în cursul perioadei de derogare 9.2.2. Masa medie prevăzută, puterea motorului și informații privind configurația tracțiunii vehiculelor care urmează să fie lansate pe piața Uniunii 9.2.3. Emisiile specifice medii de CO2 prevăzute ale vehiculelor care urmează să fie lansate pe piața Uniunii 9.3. Tehnologiile de reducere a emisiilor de CO2 care urmează să fie introduse la parcul solicitantului în cadrul programului de reducere a emisiilor specifice de CO2 9.4. Costurile suplimentare per versiune de vehicul ale tehnologiilor care urmează să fie introduse ca parte a programului de reducere a emisiilor specifice de CO2 9.5. În cazul obiectivelor anuale, reducerea anuală a emisiilor specifice de CO2 ale versiunilor vehiculelor la care sunt introduse tehnologii de reducere a emisiilor de CO2

ANEXA II Modelul standard al declarației privind structura acționariatului Articolul 11 alineatul (1) litera (a) din Regulamentul (UE) nr. 510/2011 Declar prin prezenta că sunt împuternicit legal să reprezint [numele] (producătorul), care solicită o derogare conform articolului 11 alineatul (1) din Regulamentul (UE) nr. 510/2011 și care nu face parte dintr-un grup de producători asociați, definit la articolul 3 alineatul (2) din același regulament. După cunoștințele mele, [numele] (producătorul) îndeplinește condițiile necesare pentru solicitarea unei derogări conform articolului 11 alineatul (1) din Regulamentul (UE) nr. 510/2011, iar informațiile conținute în cerere sunt adevărate și exacte. Informațiile privind structura acționariatului [numele] (producătorul) se găsesc în anexă. Semnătura Data Director al [producătorul] Articolul 11 alineatul (1) litera (b) din Regulamentul (UE) nr. 510/2011 Declar prin prezenta că sunt împuternicit legal să reprezint [numele] (producătorul), care solicită o derogare conform articolului 11 alineatul (1) din Regulamentul (UE) nr. 510/2011 și care face parte dintr-un grup de producători asociați, definit la articolul 3 alineatul (2) din același regulament. După cunoștințele mele, [numele] (producătorul) îndeplinește condițiile necesare pentru solicitarea unei derogări conform articolului 11 alineatul (1) din Regulamentul (UE) nr. 510/2011, iar informațiile conținute în cerere sunt adevărate și exacte. Informațiile privind structura acționariatului [numele] (producătorul) se găsesc în anexă. Semnătura Data Director al [producătorul] Articolul 11 alineatul (1) litera (c) din Regulamentul (UE) nr. 510/2011 Declar prin prezenta că sunt împuternicit legal să reprezint [numele] (producătorul), care solicită o derogare conform articolului 11 din Regulamentul (UE) nr. 510/2011 și care face parte dintr-un grup de producători asociați, definit la articolul 3 alineatul (2) din același regulament, dar operează propriile instalații de producție și propriul centru de proiectare, definite la articolul 2 din Regulamentul delegat (UE) nr. 114/2013 al Comisiei. După cunoștințele mele, [numele] (producătorul) îndeplinește condițiile necesare pentru solicitarea unei derogări conform articolului 11 alineatul (1) din Regulamentul (UE) nr. 510/2011, iar informațiile conținute în cerere sunt adevărate și exacte. Informațiile privind structura acționariatului [numele] (producătorul) se găsesc în anexă. Semnătura Data Director al [producătorul]